समय की आवश्यकता है कि जाति के आधार पर किसी को छोटा-बड़ा ना समझा जाए। किसी भी जाति का मनुष्य हो, प्रकृति ने उसे एक समान ही बनाया है। भेद तो हमारी दृष्टि में है और इसी कारण आज समाज विभिन्न जाति-प्रजातियों में बंट गया है। इन सबका दुष्परिणाम सम्पूर्ण देश को भुगतना पड़ रहा है। जिन विवादों का अस्तित्व ही नहीं होना चाहिये था, वे मुँह बाहें खड़े हैं। अब तक इतिहास में धर्म के नाम पर लड़ाई-झगड़े सुने जाते थे, पर अब जाति आधारित झगड़े बढ़ रहे हैं, जो देश को अन्दर-ही-अन्दर खोखला कर रहे हैं।